boí conchubur ⁊ maithi ulad i nemuin no  
tathigtis énlaith mag ar emuin na gelltis conná  
fácbatis cid mecnu na fér ná lossa i talam ba  
tochomracht la hultu a naicsiu oc collud a nírenn  
inlaat noí cairptiu dia tofunn láa nand ar ba bés  
leu som forim én conchubur dano i sudiu inna  
charput ⁊ a ingen deichtine os sí macdacht is sí  
ba harae dia hathair errid ulad olchenae inna  
carptib .i. conall ⁊ lóeguire ⁊ cách olchenae bricriu  
dano leu  
  
fosrumat ind éuin remib dia ndaim tar slíab  
fúait tar edmuinn tar brega ní bíd clad ná airbe  
ná caisel im thír i nére ind amsir sin co tánic  
remes mac náed sláni acht maige réidi ar imad  
na treb dano ina remis side is aire conópartatar  
cocrícha i nére ba hálaind ⁊ ba caín in ténlorg  
⁊ in ténamar boí leu noí fichit én dóib rond argit  
eter cach dá én cach fiche inna lurg fo leith noí  
luirg dóib samlaid dá én bátar remib cuing argit  
etarru toscartha trí héuin díb co haidchi lotir  
  
remib i cend in brogo is and ba hadaig for  
feraib ulad feraid snechtae mór foraib dano  
asbert conchubur fria muintir ara scortis a cairptiu  
⁊ ara cortis cor do chuindchid tige dóib  
  
luid conall ⁊ bricriu do chur cúarta fofúaratar  
óentech nue lotar ind foráncatar lánamain and  
boíthus fáilte lotar ass coa muintir asbert  
bricriu níbu fíu dóib techt don tig cen brat cen  
biad ba cumung dano cid ar indus lotar dó  
cammaib tobertatar a cairptiu leu ní gabsat  
na mmár i sin tig co naccatar talmaidiu dorus  
cuile friu in tan ba mithig tabairt biid dóib  
batir fáilti meisc íarom fir ulad ⁊ ba maith a tunithe  
asbert in fer fri ultu íarom boí a ben fri idna inna  
cuili luid deichtine a dochum atdises birt mac  
láir dano boí i ndorus in tige trogais dá lurchuire  
gabsit ulaith íarom in mac ⁊ dobert som na  
lurchuiriu do macslabrai don mac alt deichtine  
in mac  
  
tráth ba maiten dóib conda accatar ní i nairthiur  
in broga cen tech cen éunu acht a nechrada fadésin  
⁊ a mmac cona lurchuirib totháegat íar sin do  
emuin alair leu a mmac combu blaicce dafúabair  
galar íar suidiu atbail de ferthair a gubae ba  
már a sáeth la deichtini díth a daltai  
  
baísu luge do dig oc tintúd ón gubu tothlugestar  
dig a llestur umai dobreth dí co ndig  
nach mod donbered dia bélaib dolinged míl mbec  
íar sin lind dochum a bél ó ra uccad ó bélaib nacc  
ní i nneuch sceinti lea hanáil o chud contuli íarom  
ind adaig co naccai ní in fer cuice atagládastar  
asbert fria robad torrach úad ⁊ ba hé noda bert a  
dochum don bruig ba leis fetir ba aí in mac altae  
⁊ ba hé totharlae inna broind ⁊ bid sétantae a ainm  
⁊ ba hé sse lug mac ethnenn ⁊ co nalta ind lurchuiri  
don mac  
  
ba torrach didiu ind ingen ba ceist mór la  
hultu nádcon fess céle fora seilb domét ba ó  
chonchubur tre mesci ar ba leis no feod ind ingen  
arnenaisc íarom conchubur a ingin do súaldaim mac  
róich ba már a mélacht lea techt co sin fer i nimdai  
os sí alacht in am luide don chrunn síuil bruitis bí  
a croith innallaile combu ógslán luid co sin fer  
íarom ba torrach aitheruch ellam birt mac  
  
gab si caulann cerd ba sí a aite marbais seom  
a choin side íarom in tan ba ngillae oc cluichiu  
combu íarom asbert som bid meisse do chú so a  
phopae conid de ran gíuil seom íarom cú chulainn  
  
is and sin íarom bátar ulaid i comthinól i nemuin  
macha in tan brethae in mac bátar íarom oc  
imchosnam cía díb no eblad in mac ⁊ lotar i mbreith  
  
conchubuir asbert conchubur beir duit a  
finnchóem in mac ol conchubur doécci finnchóem  
in mac íarom carais mo chride sea in mac so ol  
finnchóem conid cumma lem ⁊ bid é conall  
cernach is bec duit etarru ol conchubur .i.  
do mac féin ⁊ mac do derbfethar conid and ro  
cachain conchubur in so   
sochlae bríg becfoltach  
buithe dag deichtire  
domróet riasnaib secht carptib  
sephaind úacht dechraidib  
arunutedaig ernithib  
donuc for sét sétantai  
  
gaib duit in mac ol conchubur béos fria fiair  
níba sí nod nebla ém ol sencha acht is messe  
nod nailfea ar am trén am trebar am án am athlam  
athargaib am ollam am gáeth nídam dermatach  
adgládur nech ria ríg arfochlim a insce admidiursa  
ríg i cath ria conchubur cathbúadach concertaim  
bretha ulad ⁊ nís ninsurg ním thorgnea eter aite  
aile inge conchubur  
  
cid messe ém nod ngaba ol blaí briugu ní  
epéla faill ná éislis lem sa ro ferat mo thechta tosca  
co conchubur congairim firu érenn nos bíathaim  
co cend sechtmaine nó dechmaide fosuidiur  
a ndánu ⁊ a ndíberga forriuth a nécnach ⁊ a  
nenechgres sa amin  
  
is anble sin ol fergus dorróega trén occai  
is messe nod nebla am trén am trebar am techtaire  
  
ním táthar ar feib ná ar indmus am amnas  
ar gail ⁊ gaisciud am gníae frim tháir am túalaing  
mo daltai am dín cech dochraite dogníu dochur  
cech tríuin dogníu sochur cech lobair  
  
cía contúai si frim ol amorgen ní arthai  
am túalaing altroma do ríg rom moltar ar cech  
feib ar mo gail ar mo gaís or mo thocud ar máes  
ar merlabrai ar áini ⁊ calmatus mo chlainde cébo  
flaith am file am fíu do rath ríg arurg cech nerrid  
ní tuillim buidi do neuch acht do chonchubur ní  
comul fri nech inge fri ríg nammá  
  
asbert conchubur ní bía tra bá di sodain gaibed  
finnchóem in mac co rísam emuin co fuiglea morann  
imbelotar ass íarom co hemuin ⁊ in mac la  
finnchóem ro fuigill morann íarom íar ríachtain  
dóib co hemuin ⁊ asbert side  
  
atnoad conchubur ém ol morann ol is cét  
aicce finnchóem atmenad sencha setait sceo  
erlabrai ra mbíatha blaí briugu berar do glún  
ferguso ba aite dó amorgen bad chomaltae dó  
conall cernach dí chích a máthar cích finnchóeme  
ba cumma no ndamnaigfetar uili etir errid ⁊ ríg ⁊  
ollamain ol bid carae sochaide in mac so is cumma  
dofich far nenechgres sa uili arfich far náthu ocus  
far nirgala uile in mac sois ed dogníth de íarom  
berthi amorgen ocus finnchóem co nalt i ndún  
imbrith i mmag murthemni