fróech mac idaith do chonnachtaib mac side do  
bé find a sídib derbsiur side do boind is hé láech  
is áildem ro buí do feraib hérenn ⁊ alban acht níba  
suthain dobert a máthair dí báe déc dó as sint síd it é  
finda óiderga boí trebad maith oca co cend ocht mblíadnae  
cen tabairt mná chuca coíca mac ríg ro p é lín a  
theglaich comaís comchutrumma fris uile eter chruth ⁊  
écosc  
  
carthai findabair ingen ailella ⁊ medba ar a  
irscélaib adfíadar dó som oca thaig ropu lán hériu  
⁊ albu di a allud ⁊ di a scélaib íar suidiu docorastar fair  
dul do accallaim na hingine immaroraid fri a muntir  
a ní sin tíagar úait didiu co siair do máthar co tucthar  
ní do étuch ingantach ⁊ de ascedaib síde duit úadi  
  
luid íarum co siair a máthar .i. co bóind co mbuí  
i mmaig breg ⁊ dobert coícait mbratt ngorm ⁊ ba cosmail  
cech áe fri druimne ndoíle ⁊ cethéora oa dubglassa  
for cech brutt ⁊ mílech derggóir la cech mbratt ⁊ lénti  
bángela co túagmílaib óir impu ⁊ coíca scíath nargdide  
co nimlib óir impu ⁊ caindel rígthigi i lláim cech  
áe ⁊ coíca semmand findruine ar cech náe coíca  
toracht di ór forloiscthi im cech náe eirmitiuda  
  
di charrmocul fóib anís ⁊ is di lecaib lógmaraib a  
nairíarn no lastais in aidche amal betís ruithni  
gréni ⁊ coíca claideb nórduirn leo ⁊ gabor bocglass  
fó suidi cech fir ⁊ beilge óir friu máelland arggait co  
clucíniu óir fo brágit cech eich coíca acrann corcra  
co snáthib argait estib co síblaib óir ⁊ argait ⁊ co  
cendmílaib coíca echlasc findruine co mbaccán órda for  
cinn cech áe ⁊ secht mílchoin i slabradaib argait ⁊  
ubull nóir eter cech náe bróca crédumai impu noco  
rabi dath nád beth intib mórfesser cornaire leo co cornaib  
órdaib ⁊ argdidib co nétaigib ildathachaib co mongaib  
órdaib sídbudib co lennaib étrachtaib bátir tri drúith  
remib co mindaib argdidib fo díor scéith co fethul  
chondúala la cech náe co círbachlaib co nesnadaib  
crédumai íarna tóebaib triar cruittire co nécosc ríg  
im cech náe  
  
documlát ass do chrúachnaib co ssind écusc sin  
leu dosndéccai in derccaid din dún in tan dodechatar  
i mmag crúachan dírimm atchíu sa ol sé don dún  
inna lín ó gabais ailill ⁊ medb flaith nícos tánic riam  
⁊ nícos ticfa dírimm bas choímiu ná bess áiniu is cumma  
lemm bed i taulchubu fína no beth mo chend la sin ngáeth  
dotháet tairsiu abras ⁊ ábairt dogní int ócláech fil and  
nochon acca sa riam a chutrumma focheird a bunsaig  
rout naurchora úad síu cotrí ri talmain nos gaibet na  
secht mílchoin co na secht slabradaib argait  
  
la sodain dothíagat int slúaig a dún chrúachan di a  
ndéc sin immusmúchat in doíni i ssin dún co napthatar  
  
sé fir déc oco ndéc sin tairlengait i ndorus in dúine  
scoirit a neochu ⁊ léicit a mílchona dosennat na secht  
naige do ráith chrúachan ⁊ secht sinnchu ⁊ secht  
míla maige ⁊ secht turcu alta conda rubatar ind óic  
i ssind aurlaind in dúine íar sain focherdat in mílchoin  
bedg i mbréi gabait secht ndoborchona dosbertatar  
dochum na ardda i ndorus inna prímrátha  
  
deissiter i ssuidiu dotíagar ónd ríg di a nacallaim  
imchomarcar cía bu chan dóib noda sloindet íarum  
íarna slontib fíraib fróech mac idaith inso ol séat  
ráite in rechtaire fri sin ríg ⁊ in rígnai fo chen dóib ol  
ailill ⁊ medb is óclách án fil and ol ailill táet i ssin  
less dolléicther dóib cethramthu in taige  
  
ed a écosc in taige sechtordd and secht nimdai ó  
thein co fraig i sin taig imme cúaird airinech di chrédumu  
for cech imdai aurscartad derggibair fo mrechtruncain  
uile trí stéill chrédumai i naulaith cecha imda secht  
stíalla umai ón damdabaich co cléithe i ssin tig de gíus  
dogníth a tech ba tuga slinned boí fair di a nechtair  
bátar sé senistri déc i ssin tig ⁊ comlae humae ar cech  
naí cuing umai dar sa forlés cethéora ochtga humai  
for imdai ailella ⁊ medba immdernide de chrédumu uili  
is sí i certmedón in taige dá aurainech arggait impe fo  
díor flesc argait i sind airinniuch rosaiged midlissiu in  
taige timchellad a tech imme cúaird ón dorus di alailiu  
arrócbat a ngaisceda i ssin taig sin ⁊ sedait ⁊ ferthair  
fáilte riu  
  
fo chen dúib ol ailill ⁊ medb iss ed doróachtamar  
ol fróech níba turas ar aig thaig ón ol medb  
imbrid medb ⁊ ailill fidchell íar sin gaibid fróech  
  
íarum imbirt fidchille ri fer di a muntir ba caín ind  
fidchell clár findruine and co cethéoraib auaib ⁊ uilneib  
óir caindel de líc lógmair oc fursunnud dóib ór ⁊  
arggat ind fuirend boí for sin chlár aurgnaid biad donaib  
ócaib ol ailill ní hed is accobor limm ol medb acht  
dul do imbirt na fidchille thall fri fróech eirgg dó is  
maith lim sa ol ailill imberat in fidchill íarum ⁊ fróech  
  
boí a muinter colléic oc fuiniu na fíadmíl sennat  
do chruittiri dún ol ailill ri fráech sennat ém ol  
fráech crottbolg di chrocnib doborchon impu co na  
nimdénam di phartaing foa nimdénam di ór ⁊ argut  
bíann nerbbad impu a mmedón ba gilidir snechta sella  
dubglassa inna medón aide bruit lín gilidir fúan ngés sa  
imna téta crota di ór ⁊ arccut ⁊ findruine co ndelbaib  
nathrach ⁊ én ⁊ mílchon di ór ⁊ arccut amal no glúaistis  
na téta sin imreithitis na delba sin íarum inna firu imme  
cúaird sennait dóib íarum conid apthatar dá fer déc di a  
muntir la coí ⁊ toirsi  
  
ba caín ⁊ ba bind a triar sa ⁊ batar caíni úaithni  
insein is hé in a triar irdaircc tri derbráthir .i. goltraiges ⁊  
gentraiges ⁊ súantraiges boind a ssídib a mmáthair a triur  
is din chéol sephainn úaithne cruitt in dagdai ainmnigter  
a triur in tan bóe in ben oc lámnad ba gol mairgg  
lee la gúri na nidan i tossuch ba gen ⁊ fáilte arabeiti ar  
  
medón ar imtholtain in dá mac ba súan álgine arabeitte  
in mac dédenach ar thrumme inna brithe conid de ro  
ainmniged trian in chíuil dofíuissig íarum as ssint súan in  
boind aurfoímsiu ol sí do thrí maccu a úaithni lánbrotha  
fo bíth file súantraide ⁊ gentride ⁊ goltride ar  
búaib sceo mnáib dosoifet la meidb ⁊ ailill atbélat fir  
la clúaiss ngléssa dóib  
  
anait dint senmaim íar sain i ssind rígthaig is  
ségond dofánic ol fergus fodlid dún ol fróech fri a  
muntir a mbiad tucaid i sa tech docing lóthur for  
lár in taige fodáile dóib a mbiad for a dernaind no  
rannad cech nágae co na chlaidiub ⁊ ní aidleth toinn ná  
féoil ó gabais rannairecht ní archíuir bíad foa láim riam  
bátar tri láa ⁊ teora aidche oc imbirt na fidchille la  
immed na lliac lógmar i tegluch froích íar sin adgládar  
fróech meidb is maith ro ngabus fritt ol sé ní biur  
do thochaill dind fitchill ná raib meth neinich deit and  
ó túsa i ssin dún sa iss ed laithe inso as síam limm ol  
medb deithbir ón ol fráech atáat tri láa ⁊ teora  
aidchi and  
  
la sodain atraig medb ba mmebul lée buith  
donaib ócaib cen bíad luid co ailill ráidti friss  
mórgním dorigén sam ol sí ind óic annechtair donnáncatar  
do bith cen bíad diliu dait imbeirt fidchille ol  
ailill ní derban in fodail di a muntirseom sethnu in  
taige atát tri láa ⁊ teora aidchi and ol sisi acht nád  
nairigmer in naidchi la bánsuilsi inna líac lógmar i ssin  
tig apraid riu ol ailill anat dina cuínib co fodailter  
  
dóib fodáilter dóib íarum ⁊ ba maith ro mboth friu  
⁊ ansait tri láa ⁊ teora aidchi and íar sin for sind fledugud  
is íarum con accrad fráech i ssa tech nimmacallamae ⁊  
imchóímras dó cid dodnucai is maith ol sé limm  
célide libsi ní holc ém las sa teglach for ngnás ol  
ailill is ferr for tórmach oldás for ndígbáil anfimni  
didiu ol fráech nach sechtmain anait íar sin co cend  
cóicthigis i ssin dún ⁊ toffund dóib cech óen lá dochum in  
dúine dosaigtis connachta di a ndéc sin  
  
ba imned la fráech cen acallaim na ingine sech  
ba hé less nod mbert laithe nand atraig deud aidche do  
inlut dond abaind is hé tan dolluidsi ón ⁊ a hinailt do  
indlut gaibid som a lláim si an rim acallaim ol sé is  
tú doróachtamar is fo chen lim sa ém ol ind ingen má  
chotíssind ní chumgaimm ní duit ceist in néláfa  
limm ol sé ní élub ém ol sí ór is sam ingen ríg ⁊  
rígna ní fil dot daidbrisiu náchimm éta sa óm muntir  
⁊ bid hé mo thoga sa dano dul chucutsu is tú ro charus ⁊  
beirsiu lat ind ordnaisc se ol ind ingen ⁊ bíd etrond do  
chomarthu dosrat mathair dam sa ol sí di a taiscid ⁊  
asbér is cor roda lláus immudu téit dano cechtar de a  
leth íar sain  
  
attágur sa ol ailill élud inna hingine ucut la  
fróech ce dobertha dó ní pu madae ⁊ dotáised ar  
  
ndochum co na chethrai do chobair dún ocon táin dotháet  
fróech cuccu i ssa tech nimmacaldmae in cocur fil  
lib ol fráech dotallfasu and ol ailill in tibéraid  
dam sa for ningin ol fráech immanaiccet int slúaig  
dobérthar ol ailill di a tuca tinnscra amal asbérthar  
rot bia ol fráech trí fichit ech ndubglass dam sa ol  
ailill co na mbeilgib óir friu ⁊ dí laulgaich deec ó mmeltar  
ól naiss ó cech áe ⁊ láeg find óiderg la cech náe ⁊  
tuidecht duit limm cot lín uile ⁊ cot áes chíuil do thabairt  
inna mbó a cúailngiu ⁊ dobérthar mo ingen sa duit acht  
co tís dothongu sa tar mo scíath ⁊ tar mo chlaideb ⁊  
darm threlam ní thibrind i tindscra cid meidbi in sin  
doching úadaib as a taig íarum  
  
immosnacaillet íarum ailill ⁊ medb farbbiba  
sochaide nimmund de rígaib hérenn di a ruca som in  
ningin aní is maith fúaiprem inna degaid ⁊ marbam  
fo chétóir resíu forruma bine fornn is líach ón ol  
medb ⁊ is meth neinich dúnn niba meth neinig  
dúnn ol ailill tucht ar a ndálfar sa  
  
dotháet ailill ⁊ medb i ssa rrígthech tíagam ass  
ol ailill co naccamar na mmílchona oc toffund co  
mmedón laí ⁊ combat scítha tíagait ass uili íarum dond  
abainn di a fothrucud adfíadar dam ol ailill at maith  
i nuisciu tair i ssind linni sea co naccamar do snám  
cindas na lindi se ol sé ní fetamar nach ndodaing  
inti ol ailill ⁊ is comtig fothrucud inti gataid a  
étach de íarum ⁊ téit inti ⁊ fácbaid a chriss túas oslaigid  
  
ailill íarum a bossán di a éis ⁊ boí ind ordnasc and  
atagéuin ailill íarum tairchi a medb ol ailill dotháet  
medb íarum in naithchéin sin ol ailill aithgén  
ol sí fosceird ailill i ssin nabaind sís ro airigestar  
fráech a ní sin co naccai ní dolleblaing int écne ar a  
chend ⁊ gabsus inna béulu foceird bedg cucai ⁊ gaibid  
a óilech ⁊ dotháet dochum tíri ⁊ dombeir i mmagin  
díamair i mbrúch na haband dotháet do thuidecht  
as ssind usci íarum  
  
na tair ol ailill co tuca chroíb dam din chaírthend  
tall fil i mbruuch na haband it áildi limm a cháera  
téitsium ass íarum ⁊ brissis gésca din chrund ⁊ dambeir  
ria aiss tar sin nuisci ba hed íarum athesc findabrach  
nach álaind atchíd ba háildiu lee fróech do acsin tar  
dublind in corp do rogili ⁊ in folt do roáilli ind aiged do  
chumtachtai int súil do roglassi iss hé móethóclach cen  
locht cen anim co nagaid focháel forlethain is é díriuch  
dianim in chráeb cosna cáeraib dergaib eter in mbrágit ⁊  
in nagid ngil iss ed atbered findabair nocon facca ní  
rosáissed leth nó trían do chruth  
  
íar sain docuirethar na cráeba dóib as ssind usciu  
it ségdai ⁊ it áildi na cáera tuc tórmach dún díb  
téit ass atherruch co mbuí i mmedón ind usci gaibthi in  
béist as ssind uisci domiced claideb úaib ol sé ⁊ ní  
rabai for sin tír fer no lamad a thabairt dó ar omun ailella  
⁊ medba íar sin gataid findabair a hétach dí ⁊ focheird  
bedg i ssin nuisce co ssin chlaidiub dolléici a hathair  
  
sleig cóicrind dí anúas rout naurchora co lluid treda  
triliss ⁊ condo ragaib fróech inna láim in slig fosceird side  
i ssa tír súas in slig ⁊ a mmíl inna tháeb léciud ón  
co forgabáil cenéle nimberta gaiscid co lluid tar sin tlacht  
corcra ⁊ tre sin léine baí im ailill la ssin cotéirget ind  
óic la ailill dotháet findabair as ssind uisciu ⁊ fácbaid in  
claideb i lláim fráech ⁊ comben a chend den míl co  
mbaí for a thóeb ⁊ dobert a mmíl leiss dochum tíre is de  
atá dublind fráech i mbréib i tírib connacht  
  
téit ailill ⁊ medb ina ndún íarum mórgním  
doringén sam ol medb i ssinn aithrech ol ailill a  
ndoringén sam ri sin fer ind ingen immurgu ol sé  
atbélat a bbéoil side i mbárach dadaig ⁊ níba cin mbreithe  
in chlaidib mbeithir dí déntar fothrucud lib dond fir  
sa .i. enbruithe núrsaille ⁊ cárna samaisci do indarggain  
fo thál ⁊ béuil ⁊ a thabairt i ssin fothrucud dogníth  
uile a ní sin amal asbert som  
  
a chornairi íarum remisium dochum in dúine  
sennait di conid abbad tricha fer di saincháemaib ailella  
ar sírechtai dothaét íarum i sin dún ⁊ téit i ssin fothrucud  
conéraig in banchuire imbi ocon dabaig día mblith  
⁊ di a folcud a chind dobreth ass íarum ⁊ dogníth dérguth  
co cúalatar ní a ngolgaire for crúachnaib co naccas na  
trí coícait ban co ninaraib corcraib co cennbarraib  
úanidib co mílechaib arggait for a ndóitib tíagair chuccu  
  
do fis scél dús cid ro chaínset fráech mac idaith ol in  
ben macdreittel ríg síde nhérenn la sin rochluinethar  
fráech a ngolgaire domthócbaid ass ol sé ria muntir  
gol mo máthar sa inso ⁊ bantrochta bóinni tócabair  
immach la sodain ⁊ berair cucu dothíagat na mná  
immi ⁊ berdait úadib i ssíd crúachan co naccatar ní  
in tráth nóna arna bárach dothaét ⁊ coíca ban imme iss  
é úagslán cen on cen anim comáe sa comdelba comáilli  
comchaíni comchórai comchrotha co nécosc ban síde  
impu coná baí aithgne neich sech alaile díb bec nád  
múchtha doíne impu scarsat i ndorus ind liss atnagat  
a ngol oc dul úad co corastar na daíni bátar i sind liss tar  
cend is de atá golgaire ban síde la áes cíuil hérenn  
  
téitseom íarum i ssin dún ataregat int slúaig  
huili ar a chend ⁊ ferait fáilti friss amal bad a domun aile  
thíssad atraig ailill ⁊ medb ⁊ dogníat aithrigi ndó dond  
écht doringénsat fris ⁊ dogníat chóri gaibthir fledugud  
leu dadaig congair fráech gilla di a muntir airg ass  
ol sé co sin magin i ndeochad sa i ssin uisce éicne forácbu sa  
and donuc do findabair ⁊ irbbad fe ssin fair ⁊  
fonaither int écne lee co mmaith ⁊ atá ind ordnasc i  
mmedón ind éicni is dóig lim condessar chuca innocht  
  
gabthus mesca ⁊ aruspeittet céola ⁊ airfiti asbert  
ailill íarum tucaid mo séotu dam sa huili ol sé dobretha  
  
dó íarum co mbátar ar a bélaibamra amra ol cách  
gairid dam sa findabair ol sé dotháet findabair cucai  
⁊ coíca ingen impe a ingen ol ailill ind ordnasc  
doratu sa duitsiu inuraid in mair latt tuc dam conda  
accatar ind óic rot biasu íarum ní fetar ol sí cíd  
dernad de fintasu ém ol ailill is éicen a cungid nó  
thanim do dul as do churp nicon fíu ol ind óic atá  
mór di maith and chena ní fail ní dom sétaibse nád  
téi dar cend na hingine ol fráech dáig ruc in claideb  
dam do giull dom anmain ní fuil lat do sétaib ní nodott  
ain mani aisce úadi ind ordnaisc ol ailill nicomthá sa  
cumang di a tabairt ol ind ingen an ro chara dagné  
dím sa tungu día tonges mo thúath atbélat do béoil  
meni aisce úait ol ailillis aire condegar chucut úair is  
decmaing ar rofetar sa co tísat na doíni atbathatar ó  
thossuch domuin ní thic as ssin magin in rolád nícon  
ticfa fri moín nó adlaic thrá ol ind ingen in sét connegar  
and tíag sa conda tuc sa úair is tricc condegar ní  
regasu ol ailill taét nech úait immurgu di a tabairt  
foídis ind ingen a inailt di a tabairt tongu sa do día  
thonges mo thúath di a faigbither nícon béo sa fot chumachtasu  
ba síre diandum roib for sa rol mo greis nícon  
géb sa dítsu ón cid co ssin nechaire théisi má fogabthar  
ind ordnasc ol ailill  
  
dobert íarum ind inailt in méis i ssa rígthech ⁊ int  
  
éicne fonaithe fuirre is é fuillechta fo mil dogníth la ssin  
ingin co maith ⁊ boí ind ordnasc óir for sind éicni anúas  
dosféccai ailill ⁊ medb dalei co ndercar ar fráech ⁊  
doéccai a bossán indar lemm is la teist forácbus mo  
chriss ol fráech for fír do flatha ol fráech apair cid  
dernais dind ordnaisc ní chéltar orut ón ol ailill  
lem sa ind ordnasc ro baí it bossán ⁊ rofetar is findabair  
dorat duit is airi ro lá sa i ssin duiblinni for fír thainich  
⁊ tanma a fróeich asndíth cía cruth arrálad a tabairt  
ass ní céltar fortsu ol fráech a cétlá fosfúar sa ind  
ordnaisc i ndorus ind liss rofetar ropu sét cáeim is  
airi dosroisecht sa co lléir im bossán rotchúala sa a lláa  
dochoad dond uisciu ind ingen roda láa immach oco  
íarmóracht asbiurt sa frie cía lóg rom bia latt ar a  
fagbáil asbertsi frim sa dombérad seirc mblíadnae  
dam sa ecmaing nís ragbu sa immum fosrácbus im  
thaig dim éis ní comairnecmarni co comairnecmar oc  
tabairt in chlaidib i ssind abaind im láimse íar sin  
atchondarc sa in tan ron oslaicsiu in mbossán ⁊ ro lláis  
ind ordnaisc i ssin uisce atchonnarc in néicne dorróebblaing  
ar a chind conid gab inna béolu ro ngabu sa in  
néicni íarum cotnócbus i ssin port darolus i lláim na  
hingine is hé int éicne sin íarum fil for sin méis  
  
gaibthir admolad ⁊ adamrugud na scél sa is tegluch  
ni foíchur sa mo menmain for óclach naile i  
nhérinn itiadsiu ol findabair arotnaisc dó ol ailill ⁊  
medb ⁊ tair chucunni cot búaib do tháin na mbó a  
cúailngiu ⁊ in tan doregasu cot búaib anair doridisi  
  
fibaidsi in naidchi sin dadaig ⁊ finndabair dagén sa  
a ní sin ol fráech biit and íarum co arna bárach gabais  
fráech immi con a muntir celebraid íarum do ailill ⁊  
meidb  
  
documlát dá críchaib íarum ecmoing ro gata a  
báe calléic tánic a máthair chuce ní béoda do fechtas  
ar sí dochóas fofirfe mór nimnid duit ro gatta do baí  
⁊ do thri meicc ⁊ do ben conda fail oc sléib aelpa ataat  
téora báe díb i nalbain túascirt la cruthnechu ceist cid  
dogén sa ol sé ria máthair dogéna nephthecht di a  
cungid ní thaibrea thanmain forru ol sí rot biat  
baí lem sa chena ol sí nimthá són ol sé dochoid  
form einech ⁊ form anmain airec co ailill ⁊ co meidb com  
búaib do tháin na mbáu a cúalngiu ní rochébthar  
ol a máthair a condaigi téiti úad íarum la sodain  
  
dochumlaí som ass íarum tríb nónbaraib ⁊ fidchúach  
⁊ cú lomna leu co lluid hi crích nhulad co  
comairnaic ri conall cernach oc bennaib bairchi rádid a  
cheist fri side níbu sirsan duit ol sé side aní ardottá  
ardottá mór nimnid ol sé cid and no beth do menma  
dommáirse ol fráech ri conall co ndichis lemm nach  
ré ó con ar necmar ragat sa ém ol conall cernach  
  
documlát ass a triur tar muir tar saxain túascirt  
tar muir hicht co túascert langbard co rráncatar sléibte  
  
aelpae co naccatar fraccnatain oc ingairiu chaírech ar a  
cind tíagam ar ndís ol conall a froích co nacaldam  
in mnaí thall ⁊ anat ar nóic sund lotar íarum di a  
acaldaim asbertsi can dúib di feraib hérenn ol  
conall ní pu sirsan do feraib hérenn ém tíchtain in  
tíri se do feraib hérenn ém mo máthairse domfair ar  
chondailbi aisnid ní dún di ar nimthechtaib cinnas  
in tíre doráncamar tír ndúaig núathmar co nócaib  
ansib segait for cech leth do thabairt bó ⁊ ban ⁊ brat  
ol sícid as núidem tucsat ol fráech baí fráech maicc  
idaith a íarthur hérenn ⁊ a ben ⁊ a thri maicc unse a  
ben la sin ríg ondat a baí i ssin tír ar far mbélaib donfairni  
do chobair ol conall is bec mo chumang acht  
éolas nammá iss é fráech inso ol conall ⁊ it é a baí  
tuctha in tarisi libsi in ben ol sí cid tairissi lind in  
tan dolluid bés ní tarissi íar tíachtain ben taithigi na  
mbáu airgid a dochum eprid frie for toisc di feraib  
hérenn a cenél di ultaib int sainriuth  
  
tíagait co suidi ardagaibet ⁊ nos slaindet dí  
⁊ ferais fáilti friu cichib foruíreth ol sí fonroíreth  
imned ol conall lenn na baí ⁊ in ben fil i ssind liss  
níbu sirsan dúib ém ol sí dul fo dírimm inna mná  
andsu dúib cech rét ol sí ind naithir fail oc imdegail  
ind liss nim thísi amin ol fráech ní tairissi limm  
  
at tairisisiu lim rofetamar nín méra úaire is di ultaib  
duit can di ultaib dúib ol sí huinse conall cernach  
sund láech as dech la ultu ol fráech focheirdsi dí  
láim im brágit conaill chernaig reiss ind orgain hi  
fecht sa ol sí úaire donánic side úair is do suide dorairngered  
orgain in dúini sea tíag sa ass ol sisi ni béo fri  
mblegon na mbó fáicéb in less nóibéla is mé nod  
níada asbér is déol ro dinetar ind loíg tíastaisi i ssin  
dún acht comtalat iss andsu dúib ind naithir fail ocon  
dún dolléicetar iltúatha dí regmai amin ol conall  
  
fúabbrait in less focheirdd ind nathir bedg i  
criss conaill chernaig ⁊ orgait in dún fo chétóir tessairgit  
íarum in mnai ⁊ na trí maccu ⁊ doberat a nas  
dech sét in dúine ⁊ léicid conall in nathir as sa chriss ⁊  
ní dergéni nechtar de olc fri a chéile  
  
⁊ dothíagat i crích cruithentúathe co tucsat téora  
bú di a mbúaib as saide co tullatar do dún ollaich maic  
bríuin friu aníar co mbátar i naird húa nechach is  
and atbath gilla conaill oc timmáin na mbó .i. bicne mac  
láegaire is de atá inber mbicne oc bennchur co tucsat a  
mbú taris illei iss and ro lásat a nadarca díb conid de  
atá tracht mbennchoir  
  
luid fráech ass íarum di a chrích ⁊ a ben ⁊ a  
maicc ⁊ a baí laiss co luid la ailill ⁊ meidb do tháin na  
mbó a cúanlngiu